Senatul a adoptat, miercuri, o propunere legislativă care prevede că demnitarii, magistrații, militarii și polițiștii pot achiziționa autorizație de port-armă, fără absolvirea unui curs de instruire teoretică și practică în acest sens.

În raportul Comisiei pentru apărare se arată că legea privind regimul armelor și munițiilor a fost modificată astfel încât demnitarii, magistrații, diplomații, militarii și polițiștii vor fi exceptați de la „absolvirea unui curs de instruire teoretică și practică organizat de o persoană juridică autorizată în vederea obținerii autorizației de procurare a armelor letale”.

Legea se aplică pentru categoriile menționate „pe perioada cât sunt în activitate și după încetarea activității, pensionare, trecere în rezervă sau retragere”.

Propunerea legislativă privind a fost adoptată în plenul Senatului cu 42 de voturi „pentru”, 15 voturi „împotrivă” și patru abțineri .

Propunerea legislativă a fost adoptată de Senat, ca primă Cameră sesizată, Camera Deputaților fiind decizională.